Vanarahvas teab rääkida, et varga peas müts põleb. Kui President Toomas Hendrik Ilves oma videoläkituse ja Epliku musaga lagedale tuli, mõtlesin, et huvitav oleks näha, milline erakond end esimesena õigustama asub. Ei tulnudki kaua oodata - Vilja Savisaar  teatas kiirelt, et president maksvat võlgu koalitsioonierakondadele ning peagi sekundeeris talle Edgar Savisaar, kes kinnitas, et president olevat sama palju tekkinud olukorras süüdi kui koalitsioonierakonnad. Vanarahva tarkus näib antud korral igal juhul paika pidavat - sest oli ju Keskerakond selles valitsuses, kes kuulutas, et eelistab majanduskasvu eurole ning seega võimaluse eurole 2007.aastaks üle minna käest lasi. Tagantjärele vaadates oli see pea sama rumal, kui 1999.aastal oleks eelistatud  sotsiaalkulutuste tõstmist kaitsekulutuste kasvatamisele ning seega lastud käest unikaalne võimalus NATO-sse pääseda.  Presidendil on ju tegelikult õigus. Tekkinud olukorras on süüdi tõesti kõik Eesti suuremad erakonnad, kaasa arvatud ka minu oma. Arutada, kes meist tegelikult Liivimaa parim ratsanik on, pole mingit mõtet. Küll tuleks vaadata, kuidas tekkinud olukorrast välja pääseda. Munitsipaalpoodidega meil seda teha igal juhul ei õnnestu.